B. Bugár, podpredseda NR SR: (2006-01-31):
Keďže už nemám ďalšie doplňujúce návrhy, pristúpime k hlasovaniam. Najprv budeme hlasovať o prvom návrhu, ktorý podával pán poslanec Cabaj, ktorý žiada, aby sme po prvých a druhých čítaniach zákonov zaradili do programu bod, a to riešenie otázok údajnej korupcie poslancov Národnej rady Slovenskej republiky. Nech sa páči, prezentujme sa a hlasujme o tomto bode programu, či ho zaradíme do programu alebo čo s tým urobíme. (Hlasovanie.) Prítomných 139, za 66, proti 5, zdržalo sa 37 poslancov, nehlasovalo 31. Konštatujem, že návrh nebol schválený. Ďalší návrh, dokonca ďalšie dva návrhy podával pán poslanec Jaduš. Najprv budeme hlasovať o jeho prvom návrhu. Žiada zaradiť do programu správu vlády o využívaní alternatívnych zdrojov energie na Slovensku a o programoch podpory rozvoja alternatívnych zdrojov energie mimo stredných a veľkých vodných elektrární. Nech sa páči, prezentujme sa a hlasujme o tomto návrhu. (Hlasovanie.) Prítomných 138, za 69, zdržalo sa 37 poslancov, nehlasovalo 32. Návrh sme neschválili. Ďalším návrhom pána poslanca je zaradiť do programu správu vlády o využívaní eurofondov za rok 2005 s dôrazom na efektívnosť a teritoriálne využitie. Nech sa páči, prezentujme sa a hlasujme o tomto jeho návrhu. (Hlasovanie.) Prítomných 139, za 69, zdržalo sa 35 poslancov, nehlasovalo 35 poslancov. Ani tento návrh sme neschválili. Ďalší návrh podal pán poslanec Ševc, ktorý žiada vyradiť bod č. 24, to znamená tlač 1448, z programu 55. schôdze. Nech sa páči, prezentujme sa a hlasujme. (Hlasovanie.) Prítomných 124, za 17, proti 66, zdržalo sa 37 poslancov, nehlasovali 4. Konštatujem, že návrh sme neschválili. S pánom poslancom Čaplovičom sme sa dohodli, tam bude list, o tom nemusíme hlasovať. Pán poslanec Hopta žiadal, aby sme v utorok ako prvý bod zaradili rokovanie o výzve Národnej rady premiérovi na jeho odstúpenie. Pán poslanec, ak chcete docieliť, aby premiér odstúpil, tak musíte podať, samozrejme, návrh na odvolenie premiéra Slovenskej republiky, o tom sa dá hlasovať, ale Národná rada nemá čo na to vyzývať. Takže o tomto ja nedám hlasovať. Nech sa páči, ďalej budeme hlasovať o prvom návrhu pani poslankyne Tóthovej, kde žiada do programu zaradiť správu vlády o dopadoch posledného zdraženia vody, plynu a elektrickej energie na rodiny s viac ako dvoma deťmi. Nech sa páči, prezentujme sa a hlasujme o tomto návrhu. (Hlasovanie.) Prítomných 138, za 66, proti 2, zdržalo sa 43 poslancov, nehlasovalo 27. Konštatujem, že prvý návrh pani poslankyne sme neschválili. Druhým návrhom jej návrhom je zaradiť do programu správu Ministerstva práce a Ministerstva vnútra Slovenskej republiky o postupnosti krokov s ohľadom riešenia problémov bezdomovcov. Nech sa páči, prezentujme sa a hlasujme o tomto návrhu, zaradiť takúto správu do rokovania nášho programu. (Hlasovanie.) Prítomných 138, za 82, zdržalo sa 33 poslancov, nehlasovalo 23 poslancov. Konštatujem, že tento návrh bol schválený. Vážené panie poslankyne, ešte pred záverečným hlasovaním o programe pán poslanec Hopta má procedurálny návrh. I. Hopta, poslanec: Pán podpredseda, ja protestujem a žiadam, aby ste dali o mojom návrhu hlasovať, pretože ja si uvedomujem, že to nemá právne dôsledky, je to morálne stanovisko Národnej rady. My sme tu prijímali v tejto Národnej rade nespočetné uznesenia, ktoré mali deklaratívny charakter. Ja žiadam, aby ste dali o mojom návrhu hlasovať.